Priekšlikums PADOMES LĒMUMS, ar ko nosaka nostāju, kas Savienības vārdā jāieņem Apvienoto Nāciju Organizācijas Eiropas Ekonomikas komisijas Administratīvajā komitejā attiecībā uz jauno noteikumu projektu par sānu triecienu sadursmē ar stabu un par jauno noteikumu par sānu triecienu sadursmē ar stabu grozījumu projektu /* COM/2014/0680 final - 2014/0314 (NLE) */





PASKAIDROJUMA RAKSTS 1. PRIEKŠLIKUMA KONTEKSTS · Priekšlikuma pamatojums un mērķi Apvienoto Nāciju Organizācijas Eiropas Ekonomikas komisija (ANO/EEK) starptautiskā līmenī izstrādā saskaņotas prasības, kuru mērķis ir likvidēt tehniskos šķēršļus, kas apgrūtina mehānisko transportlīdzekļu un šādos transportlīdzekļos izmantotu sistēmu tirdzniecību starp Pārskatītā 1958. gada nolīguma[1] līgumslēdzējām pusēm, un nodrošināt, lai šādi transportlīdzekļi un sistēmas garantētu augstu drošuma līmeni un vides aizsardzību. ANO/EEK nesen pabeigusi jaunu noteikumu projektu par vienotiem noteikumiem, kas attiecas uz transportlīdzekļu apstiprināšanu attiecībā uz sānu triecienu sadursmē ar stabu[2], un šo jauno noteikumu projekta grozījumu projektu[3]. Noteikumu projekta, kā arī tajos ierosināto grozījumu mērķis ir nodrošināt augstu drošības līmeni transportlīdzekļu pasažieriem gadījumā, ja notiek sānu sadursme ar augstu, cietu objektu, piemēram, koku vai laternu stabu. Nekavējoša grozījumu ieviešana jauno noteikumu projektā sniegs līgumslēdzējām pusēm iespēju vai nu pirmajā solī piemērot jaunos noteikumus sākotnējā sērijā, vai nekavējoties piemērot grozīto sēriju. Sākotnējā sērijā tiks iekļauts izņēmums ar pazeminātu testēšanu ļoti šauriem automobiļiem. Ar grozīto sēriju tiek atcelts izņēmums līgumslēdzējām pusēm, kam nav būtiskas vajadzības to piemērot pirmajā solī. Esošie Vispārējie tehniskie noteikumi Nr. 14 par sānu triecienu sadursmē ar stabu, kas pieņemti ar Padomes Lēmumu 14675/13[4], tiek efektīvi transponēti jauno ANO/EEK noteikumu projektā, un grozījumu projekts – jauno ANO/EEK noteikumu projektā. Šā priekšlikuma mērķis ir formulēt Savienības nostāju balsojumā attiecībā uz minēto ANO/EEK noteikumu projektu par sānu triecienu sadursmē ar stabu, kā arī attiecībā uz tajos veikto grozījumu projektu, kas iesniegts balsošanai 2014. gada novembra WP 29 sanāksmē, kura paredzēta 2014. gada 11.-14. novembrī. · Vispārīgais konteksts Eiropas Parlamenta un Padomes 2009. gada 13. jūlija Regulā (EK) Nr. 661/2009 par tipa apstiprināšanas prasībām attiecībā uz mehānisko transportlīdzekļu, to piekabju un tiem paredzēto sistēmu, sastāvdaļu un atsevišķu tehnisko vienību vispārējo drošību[5] noteiktas pamatprasības mehānisko transportlīdzekļu tipa apstiprināšanai saistībā ar aizsardzību sānu sadursmes gadījumā, tieši atsaucoties uz ANO/EEK Noteikumiem Nr. 95 – Vienoti noteikumi par transportlīdzekļu apstiprināšanu attiecībā uz transportlīdzeklī esošo personu aizsardzību sānu sadursmes gadījumā[6]. Tomēr tiek atzīts, ka ES tiesību aktos nav ietverts aspekts par sānu triecienu sadursmē ar stabu. Tomēr aizvien ir paredzēts, ka Savienība balsojumā atbalstīs saistīto jauno ANO/EEK noteikumu projektu par sānu triecienu sadursmē ar stabu, kā arī tajos ieviesto grozījumu projektu, lai iegūtu kopējas starptautiskā līmenī saskaņotas prasības, kas atvieglotu starptautisko tirdzniecību. Tas ļaus Eiropas transportlīdzekļu ražotāju un piegādātāju nozarei ievērot vienu prasību kopumu, kas atzīts visā pasaulē, proti, attiecīgajās Pārskatītā 1958. gada nolīguma līgumslēdzēju pušu teritorijās, kas īstenos noteikumus par sānu triecienu sadursmē ar stabu. · Spēkā esošie noteikumi priekšlikuma jomā Priekšlikuma darbības jomā nav spēkā esošu noteikumu. · Atbilstība pārējiem ES mērķiem un politikas virzieniem Ja tas tiks īstenots ES līmenī, priekšlikums būs saskaņā ar mērķiem, kas izvirzīti Direktīvā 2007/46/EK par mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanu. Balstoties uz to, priekšlikums atbilstu ES mērķim nodrošināt augsta līmeņa ceļu satiksmes drošību attiecībā uz mehāniskajiem transportlīdzekļiem. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS · Apspriešanās ar ieinteresētajām personām Eiropas Komisija, izstrādājot priekšlikumu, apspriedās ar ieinteresētajām personām. Ir notikusi vispārējā apspriešanās ANO/EEK neoficiālajā darba grupā par sānu triecienu sadursmē ar stabu, kura ietilpst pasīvās drošības darba grupā (GRSP), kā arī Vispārēju tehnisko noteikumu par sānu triecienu sadursmē ar stabu un no tā izrietošā, uz vispārējiem tehniskajiem noteikumiem balstītā jauno ANO/EEK noteikumu projekta un minēto noteikumu grozījumu projekta izstrādes gaitā ir izplatīta informācija un notikušas diskusijas Tehniskajā komitejā mehānisko transportlīdzekļu jautājumos. · Ietekmes novērtējums Tā kā priekšlikuma darbības jomā nav šajā brīdī būtisku, spēkā esošu noteikumu, ja ierosinātie pasākumi ir obligāti jāīsteno ES līmenī, veic ietekmes novērtējumu. 3. PRIEKŠLIKUMA JURIDISKIE ASPEKTI · Ierosināto pasākumu kopsavilkums Ar priekšlikumu nosaka Savienības nostāju balsojumā par jaunu ANO/EEK noteikumu projektu, kas attiecas uz transportlīdzekļu apstiprināšanu attiecībā uz sānu triecienu sadursmē ar stabu, kā arī šo jauno ANO EEK noteikumu grozījumu projektu. · Juridiskais pamats Šā priekšlikuma juridiskais pamats ir Līguma par Eiropas Savienības darbību 114. pants saistībā ar 218. panta 9. punktu. · Subsidiaritātes princips Vispārējas prasības attiecībā uz mehānisko transportlīdzekļu drošumu jau ir saskaņotas Savienības līmenī. Jaunos noteikumus nākotnē var ieviest papildus esošajiem noteikumiem, kā nolēmis Eiropas Parlaments un Padome. Tikai Savienība ir pilnvarota balsojumā atbalstīt tādus starptautiskos instrumentus kā ANO/EEK noteikumu projektu un to iespējamo iekļaušanu Savienības mehāniskajos transportlīdzekļos izmantoto sistēmu tipa apstiprināšanas sistēmā. Tādējādi ne vien tiek novērsta iekšējā tirgus sadrumstalotība, bet arī nodrošināti vienādi drošības standarti visā Savienībā. Tas sniedz arī apjomradītus ieguvumus: ražojumus var izgatavot visam Savienības tirgum un pat starptautiskajam tirgum, nepielāgojot tos katras atsevišķas dalībvalsts valsts tipa apstiprināšanas prasībām. Tāpēc šis priekšlikums atbilst subsidiaritātes principam. · Proporcionalitātes princips Priekšlikums atbilst proporcionalitātes principam, jo tas paredz vienīgi tos pasākumus, kas ir vajadzīgi, lai sasniegtu mērķus, kas saistīti ar iekšējā tirgus pareizas darbības nodrošināšanu, vienlaikus nodrošinot augstu sabiedrības drošības un aizsardzības līmeni. · Juridisko instrumentu izvēle Saskaņā ar LESD 218. panta 9. punktu, nosakot nostājas, kas Savienības vārdā jāapstiprina kādā ar starptautisku nolīgumu izveidotā struktūrā, ir nepieciešams Padomes lēmums. 4. IETEKME UZ BUDŽETU Priekšlikums neietekmē Savienības budžetu. 2014/0314 (NLE) Priekšlikums PADOMES LĒMUMS, ar ko nosaka nostāju, kas Savienības vārdā jāieņem Apvienoto Nāciju Organizācijas Eiropas Ekonomikas komisijas Administratīvajā komitejā attiecībā uz jauno noteikumu projektu par sānu triecienu sadursmē ar stabu un par jauno noteikumu par sānu triecienu sadursmē ar stabu grozījumu projektu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 114. pantu saistībā ar 218. panta 9. punktu, ņemot vērā Eiropas Komisijas priekšlikumu, tā kā: (1) Ar Padomes Lēmumu 97/836/EK[7] Savienība ir pievienojusies Apvienoto Nāciju Organizācijas Eiropas Ekonomikas komisijas (ANO/EEK) Nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām (“Pārskatītais 1958. gada nolīgums”). (2) Standartizētās jauno ANO/EEK noteikumu projekta prasības par vienotiem noteikumiem, kas attiecas uz transportlīdzekļu apstiprināšanu attiecībā uz sānu triecienu sadursmē ar stabu[8], kā arī par jauno ANO/EEK noteikumu projekta par vienotiem noteikumiem, kas attiecas uz transportlīdzekļu apstiprināšanu attiecībā uz sānu triecienu sadursmē ar stabu, grozījumu projektu[9], ir paredzētas, lai novērstu tehniskos šķēršļus mehānisko transportlīdzekļu un to sastāvdaļu tirdzniecībā starp Pārskatītā 1958. gada nolīguma līgumslēdzējām pusēm un nodrošinātu, ka šādi transportlīdzekļi un to sastāvdaļas sniedz augstu drošības un aizsardzības līmeni. (3) Ir lietderīgi noteikt nostāju, kas Savienības vārdā jāieņem Pārskatītā 1958. gada nolīguma Administratīvajā komitejā attiecībā uz ANO/EEK noteikumu projekta pieņemšanu, IR PIEŅĒMUSI ŠO LĒMUMU. Vienīgais pants Nostāja, kas Savienības vārdā jāieņem Pārskatītā 1958. gada nolīguma Administratīvajā komitejā, ir balsojumā atbalstīt jauno ANO/EEK noteikumu projektu par vienotiem noteikumiem, kas attiecas uz transportlīdzekļu apstiprināšanu attiecībā uz sānu triecienu sadursmē ar stabu, kas ietverti dokumentā ECE TRANS/WP.29/2014/79, kā arī par jauno ANO/EEK noteikumu projekta par vienotiem noteikumiem, kas attiecas uz transportlīdzekļu apstiprināšanu attiecībā uz sānu triecienu sadursmē ar stabu, grozījumu projektu, kas iekļauti dokumentā ECE TRANS/WP.29/2014/80. Briselē, Padomes vārdā — priekšsēdētājs [1] Padomes 1997. gada 27. novembra Lēmums par Eiropas Kopienas pievienošanos ANO Eiropas Ekonomikas komisijas nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām („Pārskatītais 1958. gada nolīgums”), (OV L 346, 17.12.1997., 78. lpp.). [2] ANO/EEK dokuments ECE TRANS/WP.29/2014/79. [3] ANO/EEK dokuments ECE TRANS/WP.29/2014/80. [4] Padomes 2013. gada 11. oktobra Lēmums Nr. 14675/13 par nostāju, kas Eiropas Savienības vārdā jāieņem attiecīgajās Apvienoto Nāciju Organizācijas Eiropas Ekonomikas komisijas komitejās attiecībā uz Noteikumu Nr. 3, 4, 5, 6, 7, 10, 12, 14, 16, 17, 19, 23, 31, 37, 38, 43, 48, 49, 50, 51, 54, 67, 69, 70, 77, 83, 87, 91, 94, 95, 98, 99, 100, 101, 103, 107, 110, 112, 113, 115, 117, 119, 121, 123, 128 un 129 pielāgošanu tehnikas attīstībai, attiecībā uz grozījumus projektu Konsolidētajā rezolūcijā par transportlīdzekļu konstrukciju (R.E.3), kā arī attiecībā uz Vispārēju tehnisko noteikumu par sānu triecienu sadursmē ar stabu projekta pieņemšanu un Vispārēju tehnisko noteikumu projekta par riepām pieņemšanu. [5] OV L 200, 31.7.2009., 1. lpp. [6] OV L 313, 30.11.2007., 1. lpp. [7] Padomes 1997. gada 27. novembra Lēmums par Eiropas Kopienas pievienošanos ANO Eiropas Ekonomikas komisijas nolīgumam vienotu tehnisko prasību apstiprināšanai riteņu transportlīdzekļiem, aprīkojumam un detaļām, ko var uzstādīt un/vai lietot riteņu transportlīdzekļos, un par nosacījumiem to apstiprinājumu savstarpējai atzīšanai, kas piešķirti, pamatojoties uz šīm prasībām („Pārskatītais 1958. gada nolīgums”), (OV L 346, 17.12.1997., 78. lpp.). [8] ANO/EEK dokuments ECE TRANS/WP.29/2014/79. [9] ANO/EEK dokuments ECE TRANS/WP.29/2014/80.